ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
கோவாவில் நடைபெறவுள்ள 53வது இந்திய சர்வதேச திரைப்படவிழாவில் மத்திய தகவல் ஒலிபரப்பு த் துறை அமைச்சர் அனுராக் சிங் தாக்கூர் கலந்து கொள்ளவிருக்கிறார்
மத்திய தகவல், ஒலிபரப்பு, இளைஞர் நலன் மற்றும் விளையாட்டுத் துறை அமைச்சர் திரு. அனுராக் சிங் தாக்கூர் 2022 நவம்பர் 20 முதல் நவம்பர் 21 வரை இரண்டு நாட்களுக்கு கோவாவிற்கு சுற்றுப்பயணம் செய்து 53வது இந்திய சர்வதேச திரைப்பட விழாவின் தொடக்க விழா மற்றும் இவ்விழாவின் பல்வேறு நிகழ்ச்சிகளில் கலந்து கொள்ளவிருக்கிறார்.
53வது இந்திய சர்வதேச திரைப்பட விழாவின் சிறப்புமிக்கத் தொடக்கமாக நவம்பர் 20 அன்று ஆஸ்திரிய இயக்குனர் டீட்டர் பெர்னரின் அல்மா மற்றும் ஆஸ்கர் திரையிடலில் அமைச்சர் தாக்கூர் கலந்து கொள்வார். பின்னர் அன்று மாலை தொடக்க விழாவில் பங்கேற்க டாக்டர். ஷ்யாமா பிரசாத் முகர்ஜி உள்விளையாட்டு அரங்கிற்கு அவர் செல்வார். இந்தத் தொடக்க விழாவில் 2022 ஆம் ஆண்டின் இந்திய திரைப்பட ஆளுமை விருதினை அறிவிக்கும் அமைச்சர், ஸ்பெயின் திரைப்பட இயக்குனர் கார்லோஸ் சௌராவுக்கு சத்யஜித் ரே வாழ்நாள் சாதனையாளர் விருதினை வழங்குவார்.
தனது பயணத்தின் இரண்டாவது நாளில் , நாளைய படைப்பாக்க மனங்கள் 75-ன் 2வது பதிப்பு தொடக்க விழாவில் அமைச்சர் பங்கேற்பார், அங்கு அவர் இந்தியா முழுவதிலுமிருந்து வந்துள்ள நம்பிக்கைக்குரிய 75 இளம் சினிமா திறமையாளர்களுடன் உரையாடுவார். பின்னர் திரு தாக்கூர், திரைப்பட சந்தை அரங்கின் தொடக்க விழாவில் கலந்து கொள்வார். இதைத் தொடர்ந்து, திரைப்பட விழாவின் இந்திய பனோரமா பிரிவு மற்றும் கவனம் குவிக்கும் நாடு  பிரிவின் தொடக்க விழா ஆகியவற்றில் அவர் கலந்து கொள்வார்.
பன்ஜிம் என்ற இடத்தில் உள்ள கால்பந்து மைதானத்தில் திரைப்படத் தொழில்நுட்பக் கண்காட்சியைத் தொடங்கிவைத்தபின் தனது இரண்டு நாள் கோவா பயணத்தை அமைச்சர் அனுராக் சிங் நிறைவுசெய்வார். இந்தக் கண்காட்சியில் தொழில்நுட்பம் மற்றும் திரைப்படக் கலை/சினிமா மற்றும் அழகியல் தொடர்பான பல்வேறு அம்சங்கள் காட்சிப்படுத்தப்படும்.
அறிவியல் மற்றும் தொழில்நுட்பத்துறை
டிஎஸ்டி பொன்விழா உரைத் தொடரின் ஒரு பகுதியாக ‘ பெருந்தொற்றின் மறுபக்கம்’ குறித்த பிரமுகர்களின் விவாதம்
அறிவியல் மற்றும் தொழில்நுட்பத்துறையின் 50 ஆண்டு பொன்விழா சொற்பொழிவின் ஒரு பகுதியாக ஏற்பாடு செய்யப்பட்ட ‘ பெருந்தொற்றின் மறுபக்கம்’ என்னும் ஆன்லைன் குழு விவாதத்தில் பங்கேற்ற பிரமுகர்கள் கோவிட்-19 பெருந்தொற்றால் ஏற்பட்டுள்ள சவால்கள் மற்றும் வாய்ப்புகள் பற்றி விவாதித்தனர்.
‘’ இந்தக் கருப்பொருள் இரண்டு மாறுபட்ட பக்கங்களைக் கொண்டது. இந்தப் பெருந்தொற்றிலிருந்து நாம் கற்றுக்கொண்ட கட்டாயப் படிப்பினையின் மூலம், அறிவியல், தொழில்நுட்பம், புதுமையான கண்டுபிடிப்பு ஆகியவற்றை எவ்வாறு நடைமுறைப்படுத்துவது என்பது ஒன்று, மற்றொன்று, சவால்கள் மற்றும் புதிய வாய்ப்புகள். பெருந்தொற்றின் மறுபக்கத்தை, ஒன்றிணைந்து கண்டறியும் வாய்ப்புகளாகக் கருதி, இந்த வாய்ப்புகளை நாம் பயன்படுத்திக் கொள்ள வேண்டும்’’, என்று அறிவியல் தொழில்நுட்பத்துறை செயலர் பேராசிரியர் அசுதோஷ் சர்மா தெரிவித்தார்.
இந்த ஆன்லைன் குழு விவாதத்தை மத்திய அரசின் அறிவியல் தொழில்நுட்பத்துறையின் அறிவியல் தொழில்நுட்பத் தொடர்புக்கான தேசிய கவுன்சில், விஞ்ஞான் பிரசார் ஆகியவை இணைந்து அண்மையில் ஏற்பாடு செய்திருந்தன.
(Visitor Counter : 91
ஆயுஷ்
ஐதராபாத்தில் நாளை மாபெரும் யோகா பெருவிழா : தெலங்கானா ஆளுநர் திருமதி தமிழிசை சௌந்தரராஜன், மத்திய அமைச்சர் திரு கிஷண் ரெட்டி உள்ளிட்டோர் பங்கேற்கின்றனர்
மத்திய ஆயுஷ் அமைச்சகத்தின் கீழ் செயல்படும் மெரார்ஜி தேசாய் தேசிய யோகா நிறுவனத்தால் ஐதராபாத்தில் நாளை  மாபெரும் யோகா பெருவிழா நடைபெற உள்ளது. ஜூன் 21 ஆம் தேதி கொண்டாடப்பட உள்ள சர்வதேச யோகா தினத்திற்கு 25 நாட்கள் உள்ளதை குறிக்கும் வகையில் இந்நிகழ்ச்சி நடைபெறுகிறது. இதில் தெலங்கானா ஆளுநர் திருமதி தமிழிசை சௌந்தரராஜன் தலைமை விருந்தினராக பங்கேற்க உள்ளார். மத்திய சுற்றுலாத் துறை அமைச்சர் திரு கிஷண் ரெட்டி, ஆயுஷ்துறை இணையமைச்சர் திரு முஞ்சப்பாரா மகேந்திரபாய் உள்ளிட்டோர் இந்த நிகழ்ச்சியில் பங்கேற்கின்றனர்.
இது தொடர்பாக புதுதில்லியில் இன்று நடைபெற்ற செய்தியாளர் சந்திப்பில் பேசிய மத்திய ஆயுஷ்துறை அமைச்சர் திரு சர்பானாந்த சோனோவால், இந்த ஆண்டு யோகா தின கொண்டாட்டங்கள் தொடர்பான ஏற்பாடுகளை விரிவாக எடுத்துரைத்தார். பிரதமர் திரு நரேந்திர மோடியின் முயற்சியால் யோகா உலகளவில் ஏற்றுக்கொள்ளப்பட்டுள்ளதாக அவர் கூறினார். ஆரோக்கியமான வாழ்க்கைக்கு யோகாவின் பங்களிப்பை உலகம் தற்போது உணர்ந்துள்ளது என்று அவர் குறிப்பிட்டார். ஜூன் 21 ஆம் தேதி சர்வதேச யோகா தினத்தின் பிரதான நிகழ்ச்சி மத்திய பிரதேச மாநிலம் ஜபல்பூரில் நடைபெறும் என்று அவர் தெரிவித்தார்.
இந்த செய்தியாளர் சந்திப்பின் போது பேசிய சுற்றுலாத்துறை அமைச்சர் திரு கிஷண் ரெட்டி, யோகா உடலுக்கும், மனதுக்கும் புத்துணர்ச்சியை அளிப்பதாக தெரிவித்தார்.
இந்த செய்தியாளர் சந்திப்பில் பேசிய ஆயுஷ்துறை இணையமைச்சர் திரு முஞ்சப்பாரா மகேந்திரபாய், மக்களுக்கு பொதுவான யோகா நடைமுறைகள் தொடர்பான பயிற்சி அளிக்க, நாடு முழுவதும் இரண்டு லட்சத்திற்கும் மேற்பட்ட கிராமங்களில் ஏற்பாடுகள் செய்யப்பட்டுள்ளதாக கூறினார்.
பெருநிறுவனங்கள் விவகாரங்கள் அமைச்சகம்
நொடித்துப் போதல் மற்றும் திவாலாதல் வாரியம் நடத்திய ஆன்-லைன் வினாடிவினா தேர்வு முடிவுகள்
நொடித்துப் போதல் மற்றும் திவாலாதல் வாரியம், மைகவ் இணையதளத்துடன் இணைந்து, நொடித்துப் போதல் மற்றும் திவாலாதல் சட்டம் 2016 தொடர்பான தேசிய ஆன்லைன் வினாடிவினா போட்டி ஒன்றை இந்த ஆண்டு ஜூலை மாதத்தில் நடத்தியது. இந்தச் சட்டம் தொடர்பான விழிப்புணர்வை ஏற்படுத்துவதற்காக இந்தப் போட்டி, 18 வயதுக்கு மேற்பட்ட இந்திய குடிமக்களுக்காக நடத்தப்பட்டது. இதில் 1,25,781 பேர் பங்கேற்றனர். இதில் வெற்றி பெற்ற பங்கேற்பாளர்களுக்கு மின்னஞ்சல் வாயிலாக சான்றிதழ் அனுப்பி வைக்கப்பட உள்ளது. முதல் 10 சதவீத இடத்தைப் பெற்றுள்ள பங்கேற்பாளர்கள் https://ibbi.gov.in/uploads/whatsnew/2020-09-01-180818-39l1c-d0d470965bd50a663be643b5d8bb2a1c.pdf. என்ற இணைப்பில் தமது சான்றிதழ்களைப் பதிவிறக்கம் செய்து கொள்ளலாம்.
இது தொடர்பான விரிவான தகவல்களுக்கு - https://pib.gov.in/PressReleasePage.aspx?PRID=1650502
சுகாதாரம் மற்றும் குடும்ப நலத்துறை அமைச்சகம்
கொரோனா தொற்று: புதிய பாதிப்புகளில் 77.7% மகாராஷ்டிரா, பஞ்சாப், கர்நாடகா, குஜராத், மத்திய பிரதேசத்தில் பதிவு
ஒரு சில மாநிலங்களில் கொரோனா அன்றாட புதிய பாதிப்புகள் அதிகரித்து வருகின்றன. கடந்த 24 மணி நேரத்தில் பதிவான புதிய பாதிப்புகளில் 77.7% மகாராஷ்டிரா, பஞ்சாப், கர்நாடகா, குஜராத் மற்றும் மத்திய பிரதேசத்தில் ஏற்பட்டுள்ளது.
கடந்த 24 மணி நேரத்தில் 43,846 புதிய பாதிப்புகள் நாட்டில் ஏற்பட்டுள்ளன. அதிகபட்சமாக மகாராஷ்டிராவில் 27,126 பேரும், பஞ்சாபில் 2,578 பேரும், கேரளாவில் 2,078 பேரும் புதிதாக தொற்றுக்கு ஆளாகியுள்ளனர்.
இன்று காலை 7 மணி வரை, நாடு முழுவதும் 7,25,138 முகாம்களில் 4,46,03,841 பயனாளிகளுக்கு கொவிட் தடுப்பூசி செலுத்தப்பட்டுள்ளது. 77,79,985 சுகாதாரப் பணியாளர்களுக்கும் , 48,77,356 சுகாதாரப் பணியாளர்களுக்கும் , 80,84,311 முன்கள ஊழியர்களுக்கும் , 26,01,298 முன்கள ஊழியர்களுக்கும் , இதர உடல் உபாதைகள் உள்ள 45 வயதுக்கு மேற்பட்டோரில் 36,33,473 பேருக்கும் , 60 வயதைக் கடந்த 1,76,27,418 பயனாளிகளுக்கும் தடுப்பூசிகள் செலுத்தப்பட்டுள்ளன.
இந்தியாவில் தற்போது 3,09,087 பேர் கொரோனா தொற்றுக்கு சிகிச்சை பெற்று வருகின்றனர்.
நாட்டில் குணமடைந்தவர்களின் எண்ணிக்கை 1,11,30,288 ஆக  இன்று பதிவாகியுள்ளது. கடந்த 24 மணிநேரத்தில் 22,956 பேர் புதிதாகக் குணமடைந்துள்ளனர்.
கடந்த 24 மணி நேரத்தில் கொவிட்-19-ஆல் 197 உயிரிழப்புகள் ஏற்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1706396
------
(
அறிவியல் மற்றும் தொழில்நுட்பத்துறை
கொரோனா வைரசுக்கு எதிரான பிறபொருளெதிரிகள் குறித்த தெளியவியல் சோதனை லக்னோவில் உள்ள சிஎஸ்ஐஆர்-சிடிஆர்ஐ-யில் நடந்து வருகிறது
மனிதர்களை ஈடுபடுத்தி கொரோனா வைரசுக்கு எதிரான பிறபொருளெதிரிகள்  குறித்த தெளியவியல்  சோதனையை லக்னோவில் உள்ள மத்திய மருந்து ஆராய்ச்சி நிறுவனம்  செய்து வருகிறது,
செப்டம்பர் 9 முதல் 11 வரை இந்த சோதனை நடைபெறுகிறது. சிஎஸ்ஐஆர்-சிடிஆர்ஐ-யின் முதன்மை விஞ்ஞானிகளான டாக்டர் சுசந்தா கர் மற்றும் டாக்டர் அமித் லாஹிரி கூறுகையில், இந்தியாவில் நடத்தப்பட்டு வரும் பரிசோதனைகள் என்பது அறிகுறிகள் உள்ளவர்கள் மற்றும் இத்தகையோரிடம் நெருக்கமான தொடர்பில் இருந்தவர்களுக்கு மட்டுமே செய்யப்பட்டு வருகின்றன என்றனர்.
சமுக பரிசோதனை இன்னும் தொடங்கப்படவில்லை என கூறிய அவர்கள், பல்வேறு நாடுகளில் இருந்து வெளியாகியுள்ள அறிக்கைகளை வைத்து பார்க்கும் பொது, அறிகுறிகளே இல்லாமல் நோய்த் தொற்றுக்கு ஆளானவர்கள் அதிகளவில் இருப்பது தெரிய வந்துள்ளது என்றனர். எனவே, இந்த நோயின் சுமை இன்னும் அதிக அளவில் இருக்கக் கூடும்.
நோய்த்தொற்று ஏற்பட்ட ஒருவரது உடலில், அவரை தொற்றிலிருந்து மேலும் பாதுகாப்பதற்காக பிறபொருளெதிரிகள் உருவாகும் என்று டாக்டர் சுசந்தா கர் மற்றும் டாக்டர் அமித் லாஹிரி கூறினர். இதைப்பற்றிய சோதனையை தான் சிஎஸ்ஐஆர்-சிடிஆர்ஐ செய்து வருகிறது,
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1653349
(Visitor Counter : 132
PIB Headquarters
இந்தியாவின் கடன் திட்டங்கள் மற்றும் சூரிய சக்தி திட்டங்கள் குறித்த வர்த்தக தொடர்புத் திட்டம் வரும் 11-ந் தேதி சென்னையில் நடைபெறுகிறது
வெளியுறவு அமைச்சகத்தின் பொருளாதார ராஜ்ய உறவுகள் மற்றும் மாநிலங்கள் பிரிவு, இந்திய ஏற்றுமதி-இறக்குமதி வங்கியின் ஒத்துழைப்புடன் இந்தியாவின் கடன் திட்டங்கள் மற்றும் சூரிய சக்தி திட்டங்கள் குறித்த வர்த்தக தொடர்பு நிகழ்ச்சியை இம்மாதம் 11-ந் தேதியன்று சென்னையில் நடத்த உள்ளது. தென் இந்தியாவில் உள்ள சூரிய சக்தி துறையில் இயங்கும் நிறுவனங்கள் வர்த்தக சபைகள் மற்றும் இதர ஆர்வமுள்ளவர்களிடையே வெளியுறவு அமைச்சகத்தின் சூரிய சக்தி தொடர்பான கடன் திட்டம் பற்றிய விழிப்புணர்வை ஏற்படுத்துவதுதான் இந்த நிகழ்ச்சியின் நோக்கமாகும்.
இந்த நிகழ்ச்சியில் 200 முதல் 250 பேர் வரை பங்கேற்பார்கள் என எதிர்பார்க்கப்படுகிறது. சூரிய சக்தி நிறுவனங்கள், சூரிய சக்தி மேம்பாட்டாளர்கள் சங்கம், சூரிய சக்தி உற்பத்தியாளர்கள் சங்கம், வர்த்தக சபைகள், தூதரக உறுப்பினர்கள், தென்னிந்திய மாநில அரசுகளின் பிரதிநிதிகள் ஆகியோர் இந்த நிகழ்ச்சியில் பங்கேற்க உள்ளனர். தவிர, வெளியுறவு அமைச்சக அதிகாரிகளும், தமிழக அரசு அதிகாரிகளும் இதில் பங்கேற்பார்கள்.
புதுதில்லியில் 2018 மார்ச் 11-ந் தேதி நடைபெற்ற சர்வதேச சூரிய சக்தி கூட்டமைப்பு மாநாட்டில் பிரதமர் 15 நாடுகளில் மொத்தம் 27 சூரிய சக்தி திட்டங்களுக்கு 1.4 பில்லியன் டாலர் கடனுதவி அறிவித்தார். இந்தியாவின் சூரிய சக்தி துறையில் தென்னிந்திய மாநிலங்கள் மிக அதிக அளவில் பங்கேற்றுள்ளன. புதுப்பிக்கக் கூடிய மின்சார உற்பத்தியில் மிகப் பெரிய அளவு உற்பத்தியை உலகளவில் மேற்கொள்ளும் முதல் நிலையில் உள்ள 9 அமைப்புகளில் தமிழ்நாடு இடம் பெற்றுள்ளது. இதனை கருத்தில் கொண்டு வெளியுறவு அமைச்சகத்தின் தொடர்புத் திட்டத்தின் ஒரு பகுதியாக இந்த மண்டலத்தைச் சேர்ந்த சூரிய சக்தி நிறுவனங்களுக்கு வெளியுறவு அமைச்சக கடன் திட்டத்தின்படியான சூரிய சக்தி திட்டங்களில் பங்கேற்பதற்கு உரிய வாய்ப்புகளும், களமும் அமைத்துத் தரப்படும்.
இந்த தகவலை மத்திய வெளியுறவுத் துறையின் செய்திக் குறிப்பு தெரிவிக்கிறது.
எரிசக்தி அமைச்சகம்
பல்லுயிர் பெருக்கப் பாதுகாப்புக்கான கொள்கையை என்டிபிசி வெளியிட்டுள்ளது
இந்தியாவின் மிகப்பெரிய ஒருங்கிணைந்த மின் உற்பத்தி நிறுவனமான தேசிய அனல்மின் கழகம் என்டிபிசி, புதுப்பிக்கப்பட்ட பல்லுயிர் பெருக்க கொள்கை 2022-ஐ வெளியிட்டுள்ளது. பல்லுயிர் பெருக்கத்தை மேம்படுத்தி பாதுகாக்கும் விரிவான தொலைநோக்கை உருவாக்க இது உதவும்.
பல்லுயிர் பெருக்க கொள்கை என்பது என்டிபிசி என்பது சுற்றுச்சூழல் கொள்கையுடன் சேர்ந்த ஒரு பகுதியாகும். சுற்றுச்சூழல் மற்றும் நீடித்த கொள்கைகளை ஏற்படுத்துவது இதன் நோக்கமாகும்.
அதிக பல்லுயிர் பெருக்கம் உள்ள பகுதிகளில் செயல்பாடுகளைத் தவிர்ப்பது மற்றும் திட்டத் தளங்களை நியாயமாகத் தேர்ந்தெடுப்பது குறித்து என்டிபிசி எப்போதும் கவனத்துடன் செயல்பட்டு வருகிறது. அந்நிறுவனம் தற்போது இயங்கி வரும் அனைத்து தளங்களிலும் பல்லுயிர் பெருக்கத்தின் இழப்பை தவிர்க்க முயற்சிகளை மேற்கொண்டு வருகிறது.
என்டிபிசி 2018 ஆம் ஆண்டில் பல்லுயிர் பெருக்க கொள்கையை வெளியிட்ட முதல் பொதுத்துறை நிறுவனமாகும். அதே ஆண்டில், என்டிபிசி இந்திய வணிகம் மற்றும் பல்லுயிர் முன்முயற்சியில்  உறுப்பினரானது.
ஆலிவ் ரிட்லி ஆமைகளைப் பாதுகாப்பதற்காக ஆந்திரப் பிரதேச வனத் துறையுடன் ஐந்து ஆண்டுக்கான ஒப்பந்தத்தில் கையெழுத்திட்டது என்டிபிசி மேற்கொண்ட ஒரு பெரிய முன்முயற்சி ஆகும். ஆந்திர கடலோரப் பகுதியில் ரூ. 4.6 கோடிகள் நிதி பங்களிப்புடன், ஆமைகள் குஞ்சு பொறித்து கடலில் விடும் நடவடிக்கை என்டிபிசி ஒப்பந்தத்திற்கு பின்னர் 2.25 மடங்கு அதிகரித்துள்ளது.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1829770
நிதி அமைச்சகம்
இறக்குமதி ஏற்றுமதி சரக்குகளுக்கு அந்நியச் செலாவணி மதிப்பு குறித்த அறிவிக்கை
இறக்குமதி, ஏற்றுமதி சரக்குகள் மீதான அந்நியச் செலாவணி குறித்து மத்திய மறைமுக வரிகள் மற்றும் சுங்க வரிகள் வாரியம் அறிவித்துள்ளது.
சுங்கச் சட்டத்தின், 1962  14வது பிரிவின் கீழ் அளிக்கப்பட்ட அதிகாரத்தின்படி மத்திய ஆயத் தீர்வை மற்றும் சுங்கவரித் துறை வாரியத்தின் ஏப்ரல் 5 ஆம் தேதியிட்ட , 2018) அறிவிக்கையாக இவ்வாறு அறிவிக்கப்பட்டுள்ளது.
இதன்படி வெளிநாட்டு நாணயங்களை இந்திய நாணயமாக மாற்றும்போதும், இந்திய நாணயங்களை வெளிநாட்டு நாணயங்களாக மாற்றும்போதும் எவ்வளவு மதிப்பு என்பது குறித்தும், இந்த மதிப்பு மாற்றப்படாத வரையில் நீடிக்கும் என்றும் அறிவிக்கப்பட்டுள்ளது. இது 2018, ஏப்ரல் 20 ஆம் தேதி முதல் நடைமுறைக்குவருகிறது.
இந்திய ரூபாய்க்கு இணையான அந்நியச் செலாவணி மதிப்பு, அந்நியச் செலாவணிக்கு இணையான இந்திய ரூபாய் மதிப்பு ஆகியவை குறித்து மேலும் அறிந்துகொள்ள இணையதளம் www.pib.nic.in காணவும்.
தகவல் மற்றும் ஒலிபரப்பு அமைச்சகம்
50 ஆவது இந்திய சர்வதேசத் திரைப்பட விழா, சர்வதேசப் படங்களின் போட்டிக்கான நடுவர் அமைப்பை அறிவித்துள்ளது 20 நாடுகளைச் சேர்ந்த 15 திரைப்படங்கள் தங்க மயில் விருதுக்கு போட்டியிடுகின்றன
சிறந்த திரைப்படங்களைத் தேர்வு செய்வதற்கான சர்வதேச நடுவர் குழுவை 50 ஆவது இந்திய சர்வதேசத் திரைப்பட விழா அறிவித்துள்ளது. பிரபல ஒளிப்பதிவாளரும், திரைப்படக் கலை அறிவியல் அகாடமியின் முன்னாள் தலைவருமான திரு ஜான் பெய்லி இந்தக் குழுவின் தலைவராக அறிவிக்கப்பட்டுள்ளார். பிரான்ஸ் நாட்டைச் சேர்ந்த திரைப்பட இயக்குநர் ராபின் காம்பில்லோ, பிரபல சீன இயக்குநர் திரு ஸாங் யாங், இந்தித் திரைப்பட இயக்குநர் திரு ரமேஷ் சிப்பி உள்ளிட்டோர் நடுவர் குழுவின் உறுப்பினர்களாவார்கள்.
இந்திய சர்வதேச திரைப்பட விழாவின் பொன் விழாவையொட்டி, 20 நாடுகளைச் சேர்ந்த 15 திரைப்படங்கள் தங்க மயில் விருதைப் பெறுவதற்குப் போட்டியிடுகின்றன. 700-க்கும் மேற்பட்ட விண்ணங்களிலிருந்து இந்தப் படங்கள் தேர்வு செய்யப்பட்டுள்ளன. லிஜோ ஜோஸ் பெல்லிசேரி இயக்கிய ஜல்லிக்கட்டு என்னும் மலையாளப் படமும், ஆனந்த் நாராயண் மகாதேவன் இயக்கிய மை காட்: க்ரைம் நம்பர் 103/2005 என்னும் மராத்தியப் படமும் இந்தப் போட்டியில் பங்கேற்றுள்ள இரண்டு இந்தியப் படங்களாகும்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
முறைகேடுகளைத் தடுக்க தடுப்பு கண்காணிப்பு முறைக்கு தலைமைக் கண்காணிப்பாளர் அழைப்பு
ஊழல் நடவடிக்கைகள் ஏற்படுவதை தடுக்க தடுப்புக் கண்காணிப்பு முறை தேவை என மத்தியக் கண்காணிப்பு ஆணையர் திரு. கே.வி. சவுத்ரி கூறியுள்ளார். புதுதில்லியில் இன்று ‘தடுப்புத் கண்காணிப்பு: நல்ல செயல்பாடுகளின் பரவல் என்ற பயிலரங்கத் தொடக்க விழாவில் உரையாற்றிய அவர், முறையான மேம்பாடுகள் மற்றும் கட்டமைப்புத் தீர்வுகளை அடையாளம் கண்டு பாதிப்புகளை அடைப்பதன் மூலம் இதனை எட்டமுடியும் என்றார். ஊழல் நடைமுறைகளை தடுப்பது மற்றும் நிறுவனத் திறனை விரிவுபடுத்துவது ஆகிய நோக்கங்களை இந்த நடவடிக்கைகள் நிறைவேற்றும் என அவர் கூறினார்.
இந்த ஒருநாள் பயிலரங்கில் ஐந்து அமர்வுகளில் நிதி நிறுவனங்கள் உள்ளிட்ட அரசு அமைப்புகள் மற்றும் பொதுத் துறை நிறுவனங்கள் தாங்கள் கடைப்பிடிக்கும் நல்ல நடைமுறைகள் மற்றும் முன்னெச்சரிக்கை நடவடிக்கைகளைப் பகிர்ந்து கொண்டன.
தொழிலாளர் மற்றும் வேலைவாய்ப்பு அமைச்சகம்
2022 பிப்ரவரியில் இபிஎஃப்ஓ 14.12 லட்சம் சந்தாதாரர்களை சேர்த்துள்ளது
தமிழ்நாடு, மகாராஷ்டிரா, கர்நாடகா, குஜராத், ஹரியானா, தில்லி மாநிலங்களில் மட்டும் 9.52 லட்சம் சந்தாதாரர்கள் சேர்ப்பு
2022 பிப்ரவரி மாதத்திற்கான ஊதிய தகவல்களின் அடிப்படையில், தொழிலாளர் வருங்கால வைப்பு நிதி அமைப்பு  சந்தாதாரர்கள் எண்ணிக்கையை வெளியிட்டுள்ளது. இந்த மாதத்தில் கூடுதலாக 14.12 லட்சம் சந்தாதாரர்கள் சேர்க்கப்பட்டுள்ளனர். ஜனவரி மாதத்துடன் ஒப்பிடுகையில், 31,826 சந்தாதாரர்கள் அதிகமாக சேர்ந்துள்ளனர். 2021 ஆம் ஆண்டு அக்டோபர் மாதத்திலிருந்து மாதந்தோறும் சந்தாதாரர்களின் எண்ணிக்கை அதிகரித்து வருவது குறிப்பிடத்தக்கது.
14.12 லட்சம் சந்தாதாரர்களில் சுமார் 8.41 லட்சம் சந்தாதாரர்கள் புதிய உறுப்பினர்கள் ஆவார்கள். சமூக பாதுகாப்பு சட்டத்தின் கீழ் முதல் முறையாக இவர்கள் இபிஎஃப்ஓ-வில் இணைந்துள்ளனர். சுமார் 5.71 லட்சம் பேர் அமைப்பிலிருந்து வெளியேறி பின்னர் மீண்டும் சேர்ந்துள்ளனர். இவர்கள் வருங்கால வைப்பு நிதியை எடுப்பதற்கு பதிலாக பழைய கணக்கில் உள்ள வைப்பு நிதி இருப்பை புதிய கணக்குக்கு மாற்றியுள்ளனர்.
இந்த எண்ணிக்கையில் 67.49 சதவீதம் தமிழ்நாடு, மகாராஷ்டிரா, கர்நாடகா, குஜராத், ஹரியானா, தில்லி ஆகிய மாநிலங்களிலிருந்து மட்டும் சந்தாதாரர்கள் சேர்க்கப்பட்டுள்ளனர். இந்த மாநிலங்களில் 9.52 லட்சம் சந்தாதாரர்கள் சேர்ந்துள்ளனர்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818407
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
மீன்வளம் மற்றும் மீன் வளர்ப்பு தொழில் வர்த்தக சபை கூட்டத்தில் மத்திய மீன்வளத்துறை அமைச்சர் திரு பர்சோத்தம் ரூபாலா உரையாற்றுகிறார்
கொவிட் தொற்றுக்கு பிந்தைய காலத்தில், மீன்வளத்துறையை புதுப்பிக்கும் தனித்துவமான அணுகுமுறை பற்றி மீன்வளம் மற்றும் மீன்வளர்ப்பு தொழில் வர்த்தக சபை கூட்டத்தில், மத்திய மீன்வளத்துறை அமைச்சர் திரு பர்சோத்தம் ரூபாலா இன்று உரையாற்றுகிறார். பிரதமரின் மத்ஸ்ய சம்பதா திட்டத்தின் அம்சங்கள் மற்றும் மத்திய அரசின் பல திட்டங்கள் மற்றும் மீன்வளத்துறை மேம்பாடு குறித்து அவர் எடுத்துரைப்பார்.
இந்த காணொலி கருத்தரங்கின் கருப் பொருள், ‘நீல புரட்சி மற்றும் பொருளாதார வளர்ச்சி நோக்கிய திட்டம்’. மீன்வளத்துறையின் வளர்ச்சியை மேம்படுத்தக்கூடிய விஷயங்கள், புதிய யுகத்துக்குள் நுழைய தேவையான நடவடிக்கைகள், மீன்வளத்துறையில் உள்ள சமீபத்திய வாய்ப்புகள், தொழில்நுட்பம், விற்பனை, நிதி, ஏற்றுமதி மற்றும் உள்கட்டமைப்பு வசதிகள் பற்றி ஆராய்வதுதான் இந்த இணைய கருத்தரங்கின் நோக்கம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1758504
அறிவியல் மற்றும் தொழில்நுட்பத்துறை
தோட்டக்கலை பயிர்களுக்கு புதிய பாலிஹவுஸ் தொழில்நுட்பம்
தோட்டக்கலை பயிர்களுக்கு புதிய பாலிஹவுஸ் தொழில்நுட்பத்தை, பஞ்சாப்பின் லூதியானாவில், சிஎஸ்ஐஆர்- துர்காபூர் மத்திய மெக்கானிக்கல் பொறியியல் ஆராய்ச்சி மையத்தின் இயக்குனர் டாக்டர் ஹரீஷ் ஹிரானி தொடங்கி வைத்தார்.
இது இயற்கையான காற்றோட்ட வசதியுடன் கூடிய பாலிஹவுஸ். இதில் தானியங்கி முறையில் கூரையை இழுக்க முடியும். இந்த தொழில்நுட்பம் குறித்து டாக்டர் ஹிரானி கூறியதாவது:
அதிகமான குளிர், வெப்பம், மழை, காற்று மற்றும் பூச்சித் தொல்லை என பலவித பிரச்சினைகளை, தோட்டக்கலை பயிர்களை வளர்க்கும் விவசாயிகள் சந்திக்கின்றனர்.
தாவரங்கள் போதிய அளவு நீராவியை வெளியேற்றாதது, பூச்சித் தாக்குதல் போன்றவற்றாலும் 15 சதவீத அளவுக்கு பயிரிழப்பு ஏற்படுகிறது. பருவநிலை மாற்றம் ஏற்படும் போது இந்த பாதிப்பு அதிகம் உள்ளது.
இப்பிரச்சினைகளுக்கு வழக்கமாக உள்ள பாலிஹவுஸ் மூலம் ஒரளவு தீர்வுக் காண முடியும். இதில் நிலையான கூரை உள்ளது. இது வானிலை முரண்பாடு மற்றும் பூச்சிகள் பாதிப்பை குறைக்கும். இந்த கூரையால் சில பாதகங்களும் ஏற்படலாம். வெப்பம் அதிகரிக்கலாம், காலையில் போதிய வெளிச்சம் கிடைக்காமல் இருக்கலாம். அதோடு, கார்பன் டை ஆக்சைடு அளவு, நீராவி வெளியேற்றுதல் போன்றவை போதிய அளவில் இல்லாமல் இருக்கலாம் மற்றும் தண்ணீர் அழுத்தம் போன்ற பிரச்சினைகளும் உள்ளது. திறந்த வெளியுடன் கூடிய நிலம் மற்றும் பாலிஹவுஸ் ஆகிய இரண்டும் இருந்தால், பருவநிலை மாற்ற பிரச்சினைகளை எதிர்காலத்தில் எளிதில் சமாளிக்க முடியும்.
லூதியானாவில் உள்ள சிஎம்இஆர் விரிவாக்க மையம் கூரையை தானியங்கி முறையில் இழுக்கக்கூடிய புதிய பாலிஹவுஸ் தொழில்நுட்பத்தை அறிமுகப்படுத்துகிறது.
அனைத்து காலநிலைகளுக்கு பொருத்தமான இந்த புதிய பாலிஹவுஸ் தொழில்நுட்பத்தில் தானியங்கி முறையில் இழுக்கக்கூடிய கூரை உள்ளது. இவற்றை பிஎல்சி மென்பொருளை பயன்படுத்தி பெறப்படும் தரவுகள் மூலம் வானிலை நிலவரம் மற்றும் பயிர் தேவைகளுக்கு ஏற்ப இதைப் பயன்படுத்த முடியும்.
இவ்வாறு டாக்டர் ஹரீஷ் ஹிரானி கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1741062
பிரதமர் அலுவலகம்
ஸ்ரீமத் பகவத் கீதையின் ஸ்லோகங்கள் பற்றி 21 அறிஞர்களின் வர்ணனைகள் அடங்கிய கையெழுத்துப் பிரதியை வெளியிட்டார் பிரதமர்
ஸ்ரீமத் பகவத் கீதையின் ஸ்லோகங்கள் பற்றி 21 அறிஞர்களின் வர்ணனைகள் அடங்கிய கையெழுத்துப் பிரதியை பிரதமர் திரு நரேந்திர மோடி வெளியிட்டார்.
ஜம்மு காஷ்மீர் துணைநிலை ஆளுநர் திரு மனோஜ் சின்ஹா மற்றும் ஜம்மு காஷ்மீரின் தர்மார்த் அறக்கட்டளையின் தலைவர் டாக்டர் கரண் சிங் ஆகியோர் இந்த நிகழ்ச்சியில் கலந்து கொண்டனர்.
இந்நிகழ்ச்சியில் பேசிய பிரதமர், இந்திய தத்துவம் பற்றி டாக்டர் கரண் சிங் செய்த பணியை பாராட்டினார். அவரது முயற்சி, ஜம்மு மற்றும் காஷ்மீரின் அடையாளத்தை புதுப்பித்துள்ளது என்றும் இது பல நூற்றாண்டுகளாக இந்தியாவின் சிந்தனை பாரம்பரியத்தை வழிநடத்தியுள்ளது என்றும் பிரதமர் கூறினார்.
கீதையை ஆழ்ந்து படிக்க ஆயிரக்கணக்கான அறிஞர்கள் தங்களின் முழு வாழ்வையும் அர்ப்பணித்துள்ளனர் என்றும், இதை ஒரு வேதத்தின் ஒவ்வொரு வசனத்திலும் வெவ்வேறு விளக்கங்களின் பகுப்பாய்வு மற்றும் பல விசித்திரமான விஷயங்களின் வெளிப்பாடு ஆகியவற்றில் இதை தெளிவாகக் காண முடியும் என்றும் அவர் கூறினார்.
இது இந்தியாவின் கருத்து சுதந்திரம் மற்றும் சகிப்புத்தன்மையின் அடையாளம் என்றும், இது ஒவ்வொரு நபருக்கும் தனது சொந்த கருத்தை வைத்திருக்க தூண்டுகிறது என்றும் அவர் கூறினார்.
இந்தியாவை ஒன்றிணைத்த ஆதி சங்கராச்சாரியா, கீதையை ஒரு ஆன்மீக உணர்வாக பார்த்தார் என பிரதமர் கூறினார். ராமானுஜ ஆச்சார்யா போன்ற முனிவர்கள், கீதையை ஆன்மீக அறிவின்மை வெளிப்பாடாக முன்வைத்திருந்தனர்.
சுவாமி விவேகானந்தருக்கு பகவத் கீதை, தளராத ஊக்கம் அளிப்பதாகவும், அதிக நம்பிக்கை அளிப்பதாகவும் இருந்துள்ளது. ஸ்ரீ அரபிந்தோவுக்கு கீதை, அறிவு மற்றும் மனிதகுலத்தின் உண்மையான உருவகமாக இருந்தது.
மகாத்மா காந்திக்கு, பல சிக்கனலான நேரங்களில் கீதை வழிகாட்டியாக இருந்தது. நேதாஜி சுபாஷ் சந்திரபோஸின் தேசபக்தி மற்றும் வீரத்துக்கு ஊக்கம் அளிப்பதாக கீதை இருந்திருக்கிறது.
சுதந்திர போராட்டத்துக்கு புதிய பலம் அளித்ததும் இந்த கீதைதான் என பால காங்காதார திலகர் கூறினார்.
நமது ஜனநாயகம் நமக்கு சிந்தனை சுதந்திரத்தையும், பணி சுதந்திரம், வாழ்க்கையின் ஒவ்வொரு துறையிலும் சம உரிமை ஆகியவற்றை அளிக்கிறது என பிரதமர் குறிப்பிட்டார்.
நமது அரசியல் சாசனத்தின் பாதுகாவலர்களாக இருக்கும் ஜனநாயக அமைப்புகளில் இருந்து இந்த சுதந்திரம் வருகிறது. ஆகையால், நமது உரிமைகளை பற்றி பேசும்போதெல்லாம், நமது ஜனநாயக கடமைகளையும் நாம் நினைவில் கொள்ள வேண்டும் என அவர் கூறினார்.
ஒட்டு மொத்த உலகத்துக்கும், ஒவ்வொரு உயிரினத்துக்குமான புத்தகம் கீதை என பிரதமர் கூறினார்.
இது பல இந்திய மற்றும் சர்வதேச மொழிகளில் மொழிப் பெயர்க்கப்பட்டு உள்ளது, இது குறித்து பல நாடுகளில் சர்வதேச அறிஞர்களால் ஆய்வு மேற்கொள்ளப்படுகிறது.
தனது அறிவை பகிர்ந்து கொள்வது இந்தியாவின் பாரம்பரியம் என பிரதமர் கூறினார்.
கணிதம், ஜவுளி, உலோகம் மற்றும் ஆயுர்வேதா ஆகியவற்றில் நமது அறிவு மனிதநேய சொத்தாக கருதப்படுகிறது என அவர் கூறினார். ஒட்டு மொத்த உலகின் முன்னேற்றம் மற்றும் மனித நேய சேவைக்கு பங்களிப்பதில், இந்தியா இன்று மீண்டும் தனது ஆற்றலை வளர்த்து கொண்டிருக்கிறது.
சமீபகாலமாக இந்தியாவின் பங்களிப்பை இந்த உலகம் பார்த்தது என அவர் குறிப்பிட்டார். தற்சார்பு இந்தியா முயற்சிகளில், இந்த பங்களிப்பு உலகத்துக்கு மிகப் பெரிய அளவில் உதவும் என பிரதமர் கூறினார்.
பிரதமர் அலுவலகம்
சுதந்திரப் போராட்ட வீரர் பசும்பொன் முத்துராமலிங்கத் தேவரின் குருபூஜையை முன்னிட்டு பிரதமர் அவருக்கு மரியாதை
சுதந்திரப் போராட்ட வீரர் பசும்பொன் முத்துராமலிங்கத் தேவரின் குருபூஜையை முன்னிட்டு பிரதமர் திரு நரேந்திர மோடி அன்னாருக்கு மரியாதை செலுத்தியுள்ளார்.
ட்விட்டர் பதிவில் அவர் தெரிவித்திருப்பதாவது:
“பெருமதிப்பிற்குரிய பசும்பொன் முத்துராமலிங்க தேவரை அவரது குருபூஜை நாளில் வணங்குகிறேன். சமூக மேம்பாடு, விவசாயிகள் நலன், வறுமை ஒழிப்பு முதலியவை உட்பட நம் தேசத்திற்காக அவர் ஆற்றிய தலைசிறந்த பங்களிப்பை நினைவு கூர்கிறேன். அவரது கொள்கைகள் நம்மை தொடர்ந்து ஊக்குவிக்கும்.”
பாதுகாப்பு அமைச்சகம்
காந்தியின் சத்தியாகிரகம் தொடங்கிய இடத்தில் அதன் 130-வது ஆண்டு விழாவை இந்தியக் கடற்படை நினைவு கூறுகிறது
ஆப்பிரிக்காவின் டர்பன் அருகேயுள்ள பீட்டர்மரிட்ஸ்பர்க் ரயில் நிலையத்தில் இனவெறிக்கு எதிரான போராட்டத்தின் 130-வது நினைவு தினத்தை அனுசரிக்கும் நிகழ்வில் இந்தியக் கடற்படை பங்கேற்கவுள்ளது. பீட்டர்மரிட்ஸ்பர்க் ரயில் நிலையத்தில் 1893-ம் ஆண்டு ஜூன் 7-ம் தேதி நடைபெற்ற சம்பவத்தின் 130-ம் ஆண்டு நினைவாக, இந்திய கடற்படையின் முன்னணி போர்க்கப்பலான ஐஎன்எஸ் திரிசூல், 2023 ஜூன் 06 முதல் 09- தேதி வரை டர்பன் நகருக்குச் செல்கிறது.
மகாத்மா காந்தி 1893-ம் ஆண்டு ஜூன் 07-ம் தேதி ரயிலில் முதல் வகுப்பு பெட்டியில் பயணம் செய்ய சீட்டு வாங்கிய காந்தி, இனவெறியின் காரணமாக பெட்டியிலிருந்து வெளியேற்றப்பட்டார். இன ஒடுக்குமுறைக்கு எதிரான காந்தியின் போராட்டத்திற்கும், சத்தியாகிரகத்தின் பிறப்புக்கும் இச்சம்பவம் தூண்டுதலாகக் கருதப்படுகிறது.
இந்தியாவின் சுதந்திரப் போராட்டத்தை வடிவமைத்த முக்கிய தருணங்களைக் கொண்டாடுவதன் மூலம் சுதந்திரத்தின் அமிர்த பெருவிழாவைக் கொண்டாடும் வகையில் ஐஎன்எஸ் திரிசூல் டர்பன் நகருக்குச் சென்றுள்ளது. இந்தப் பயணத்தின் போது மகாத்மா காந்திக்கு பீட்டர்மரிட்ஸ்பர்க் ரயில் நிலையத்தில் மலர் அஞ்சலி செலுத்துவதோடு, இசை நிகழ்ச்சியிலும் ஐஎன்எஸ் திரிசூல் பங்கேற்கும்.
----
AD/CR/KPG
(Visitor Counter : 79